Egpaar gevonnis oor 9 diere in een hokFoto: Verskaf. ŉ Tradisionele geneser en haar man is verlede week in die Bloemfontein-landdroshof gevonnis vir die onwettige aanhouding van wilde diere. Reinet Meyer, senior inspekteur by die Nasionale Dierebeskermingsvereniging (NDBV), het gesê Pauline Tukula (64) het tydens die NDBV se besoek aan die huis in Kabanestraat in Bochabela vir beamptes sertifikate gewys om aan te dui dat sy ŉ gekwalifiseerde tradisionele geneser is. Meyer het gesê die NDBV is egter nie van stryk gebring deur die sertifikate nie en het op ŉ blouapie en agt skilpaaie in een hok op die erf afgekom. “Tydens ons besoek was daar geen kos of water beskikbaar vir die arme diere nie. Die blouapie se hok was heeltemal onaanvaarbaar. Die hok was hopeloos te klein en los drade het uitgesteek wat die apie erg kon beseer. Daar was ook nie genoeg omgewing-stimulerende aktiwiteite vir die apie in die hok nie. Daar was skaars plek waar die apie behoorlik kon sit. In dieselfde hok was daar ook agt skilpaaie. Die een skilpad het in ŉ skottel op sy rug gelê en kon glad nie uit die skottel kom nie,” het Meyer gesê. Volgens Meyer het Tukula by navraag bevestig dat sy die diere tydens tradisionele rituele gebruik. Daar is beslag gelê op al die diere. “Die diere is na ŉ veearts geneem en daar is vasgestel die apie se slagtande is uitgetrek. Al die diere was ook ondervoed en ontwater.” Tukula en haar man, Tshidiso, het die afgelope Donderdag in die hof verskyn voor landdros Johani Gouws. Die egpaar het skuld erken op aanklagte dat hul die diere onwettig aanhou. Pauline is gevonnis tot ŉ boete van R6 000 of ses maande tronkstraf wat vir vyf jaar opgeskort is en Tshidiso is gevonnis tot ŉ boete van R6 000 of ses maande tronkstraf waarvan R4 000 of vier maande tronkstraf vir vyf jaar opgeskort is. Phaladi Shuping, woordvoerder van die nasionale vervolgingsgesag, het gesê die vonnisse is opgelê op voorwaarde dat hul nie weer skuldig bevind word aan oortredings van sekere afdelings van die natuurbewaringsordonnansie nie. Shuping het gesê in terme van die natuurbewaringsordonnansie neem die provinsiale owerhede nou eienaarskap van die blouapie. Meyer sê die NDBV sal geen dieremishandeling duld nie al het die oortreder hoeveel sertifikate. “Ons sal altyd opstaan vir diere en vir hulle ŉ stem wees.”